ปตท. กำลังเขี่ย เซเว่น?
ในโลกธุรกิจ อย่าไปคาดหวังกับคำว่า.. เพื่อนแท้ ประโยคนี้คือตอนจบของเรื่อง บ้านไร่กาแฟ หายไปไหน? หนึ่งในบทความที่ได้รับความนิยมสูงสุดของเพจลงทุนแมน
22 ส.ค. 2560

ในโลกธุรกิจ
อย่าไปคาดหวังกับคำว่า.. เพื่อนแท้
ประโยคนี้คือตอนจบของเรื่อง บ้านไร่กาแฟ หายไปไหน? หนึ่งในบทความที่ได้รับความนิยมสูงสุดของเพจลงทุนแมน
ในอดีตบ้านไร่กาแฟเคยเป็นร้านกาแฟอันดับต้นๆของประเทศ มีสาขามากถึงเป็นร้อยสาขา
แต่ปัจจุบันเราอาจจะไม่ค่อยเห็นร้านกาแฟนี้แล้ว
จุดอ่อนของบ้านไร่กาแฟในตอนนั้นก็คือ..
สาขาเกือบทั้งหมดของบ้านไร่กาแฟอยู่ในปั๊ม JET
ต่อมา ปตท. ได้ซื้อปั๊ม JET และ ปตท.จึงได้เขี่ยบ้านไร่กาแฟออก แล้วเอา Amazon มาเสียบแทนที่
เรื่องนี้เป็นกรณีศึกษาที่ดีในเรื่องธุรกิจที่ต้องพึ่งพิงคู่ค้ารายใหญ่ เมื่อวันใดที่เราหมดประโยชน์สำหรับเขา เราก็จะถูกเขี่ยออกไปในที่สุด
แล้วปั๊ม ปตท. มีร้านอะไรอีกที่อาจจะถูกเขี่ยออกไป?
คำตอบคือ เซเว่น อีเลฟเว่น..
ตอนนี้ เซเว่น อีเลฟเว่น มีสาขาในปั๊ม ปตท. 1386 สาขา คิดเป็น 14% ของจำนวนสาขาทั้งหมดของเซเว่น อีเลฟเว่น
วันนี้ (22 สค 2560 ที่มา เนชั่นทีวี) คุณ จิราพร ขาวสวัสดิ์ กรรมการผู้จัดการ ปตท.บริหารธุรกิจค้าปลีก PTTRM เปิดเผยว่า ปตท.อยู่ระหว่างการพิจารณาว่าจะต่อสัญญากับ เซเว่น หรือไม่ ซึ่งสัญญาจะทยอยหมดอายุลงใน 6 ปีข้างหน้า
ขณะนี้อยู่ระหว่างการประเมินศักยภาพความแข็งแกร่งของร้านสะดวกซื้อ Jiffy โดยจะพิจารณาจากสถิติคนเข้าร้าน และรายได้ของ Jiffy
พอได้ฟังแบบนี้ ก็พอจะเดาได้แล้วว่า ปตท. คิดอะไรอยู่..
ปตท.พร้อมที่จะเอา Jiffy มาเสียบแทนที่ เซเว่น ได้ทุกเมื่อ ถ้า Jiffy ยืนได้ด้วยตัวเอง
ถึงแม้ว่า Jiffy จะไม่แข็งแกร่งในตอนนี้ แต่ในที่สุด ปตท.ก็คงจะหมายมั่นปั้นมือว่าจะต้องยืนได้ด้วยตัวเองให้ได้
อย่าลืมว่า ปตท. เป็นบริษัทที่ใหญ่สุดของประเทศไทย และ มีงบลงทุนมากสุดในประเทศไทย..
มีหลายคนบอกว่า ปตท. ขาด เซเว่นไม่ได้..
แต่ในหัวของ ปตท. ก็คงจะมีแต่ความคิดที่ว่า ให้เซเว่นเช่า กับ ทำร้าน Jiffy เอง อันไหนได้เงินมากกว่า?
ถ้าทำร้าน Jiffy เองคงหลีกเลี่ยงไม่ได้ว่า จะมีคนเข้าปั๊ม ปตท.น้อยลงบ้าง เพราะ มีบางคนเข้าปั๊ม ปตท. เพราะ เซเว่น
แต่ก็มีอีกหลายคนเข้าปั๊ม ปตท. เพราะเป็นปั๊มสะอาด อยากกินแค่กาแฟอเมซอน เรื่องซื้อของ จะเซเว่น หรือ Jiffy ก็ได้ ไม่ต่างกัน
ก็คงต้องเป็นหน้าที่ของ ปตท. ที่จะไปสำรวจกลุ่มตัวอย่างว่า สุดท้ายแล้ว ทางเลือกไหน ได้เงินมากกว่า
อาจจะไม่ใช่ 6 ปีข้างหน้า และนานกว่านั้น แต่สุดท้าย ปตท. ก็คงเขี่ย เซเว่นทิ้ง
ซึ่งก็คงไม่ต่างอะไรจากที่ เซเว่น ได้เขี่ยสินค้าของคนอื่น แล้วเอาสินค้าที่เหมือนกันของตัวเองมาขายแทนในร้าน
สรุปอีกทีว่า ในโลกของธุรกิจแล้ว.. อย่าไปคาดหวังกับคำว่า เพื่อนแท้
อ่านเรื่องบ้านไร่กาแฟ หายไปไหน? ได้ที่ 
-------------------------------------------
ที่มาข่าว ปตท.จ่อเลิกสัญญาแฟรนไชส์ "7-11" ในปั๊ม 
ปตท. ดันจิฟฟี่ขึ้นแทนเซเว่นอีเลฟเว่น ในปั๊ม จ่อปล่อยสัญญาทยอยหมดอายุภายใน 6 ปี